FTEHIM

bejn il-Komunità Ewropea u l-Konfederazzjoni Svizzera fil-qasam awdjoviżiv, li jistabbilixxi t-termini u l-kondizzjonijiet għall-parteċipazzjoni tal-Konfederazzjoni Svizzera fil-programmi Komunitarji MEDIA Plus u MEDIA Training

IL-KOMUNITÀ EWROPEA, minn hawn 'il quddiem “il-Komunità”,

minn naħa waħda, u

IL-KONFEDERAZZJONI SVIZZERA, minn hawn 'il quddiem “l-Isvizzera”,

min-naħa l-oħra

minn hawn 'il quddiem flimkien imsejħin “il-Partijiet Kontraenti”,

BILLI l-Komunità, skond id-Deċiżjoni tal-Kunsill 2000/821/KE ta’ l-20 ta’ Diċembru 2000 u d-Deċiżjoni Nru 163/2001/KE tal-Parlament Ewropew u tal-Kunsill tad-19 ta’ Jannar 2001, kif emendati l-aħħar bid-Deċiżjoni Nru 846/2004/KE tal-Parlament Europew u tal-Kunsill tad-29 ta' April 2004 u d-Deċiżjoni Nru 845/2004/KE tal-Parlament Ewropew u tal-Kunsill tad-29 ta’ April 2004, stabbilit programm li jinkoraġġixxi l-iżvilupp, id-distribuzzjoni u l-promozzjoni tax-xogħolijiet awdjoviżivi Ewropej u programm ta’ taħriġ għal professjonisti fl-industrija Ewropea tal-programmi awdjoviżivi (minn hawn 'il quddiem “il-programm MEDIA”);

BILLI l-programm MEDIA jipprevedi, taħt ċerti kondizzjonijiet, il-parteċipazzjoni ta' pajjiżi terzi li huma parti għall-Konvenzjoni tal-Kunsill ta’ l-Ewropa dwar it-Televiżjoni Transkonfini, minbarra l-pajjiżi ta’ l-EFTA li huma parti għall-Ftehim taż-ŻEE u l-pajjiżi kandidati għall-adeżjoni ma’ l-Unjoni Ewropea, abbażi ta' approprjazzjonijiet supplimentari u proċeduri speċifiċi li għandhom jiġu stabbiliti fil-ftehim bejn il-partijiet ikkonċernati;

BILLI d-dispożizzjonijiet imsemmija hawn fuq jagħmlu l-ftuħ tal-programmi għal dawn il-pajjiżi terzi soġġett għal eżami minn qabel tal-kompatibbiltà tal-leġislazzjoni tagħhom ma’ l-acquis communautaire rilevanti;

BILLI l-Isvizzera u l-Komunità, fid-Dikjarazzjoni Konġunta dwar negozjati futuri ulterjuri fl-Att Finali ta’ seba’ ftehim tal-21 ta’ Ġunju 1999, esprimew ix-xewqa li jinnegozjaw il-parteċipazzjoni ta’ l-Isvizzera f’dawn il-programmi;

BILLI l-Isvizzera hija impenjata li tlesti l-qafas leġislattiv tagħha sabiex tiżgura l-livell ta’ kompatibbiltà meħtieġ ma’ l-acquis communautaire; billi, għalhekk, fid-data tad-dħul fis-seħħ ta’ dan il-Ftehim, l-Isvizzera tissodisfa l-kondizzjonijiet tal-parteċipazzjoni stabbiliti bid-Deċiżjonijiet imsemmija hawn fuq;

BILLI, b’mod partikolari, il-kooperazzjoni bejn il-Komunità u l-Isvizzera, bil-ħsieb li jiġu mwettqa l-objettivi stipulati għall-programm MEDIA, fil-kuntest ta’ l-attivitajiet ta' kooperazzjoni transnazzjonali li jinvolvu lill-Komunità u lill-Isvizzera, fin-natura tagħha ttejjeb l-impatt ta’ l-azzjonijiet differenti mwettqa skond dak il-programm u ssaħħaħ il-livell ta’ ħiliet tar-riżorsi umani fil-Komunità u fl-Isvizzera;

BILLI l-Partijiet Kontraenti għandhom interess komuni fl-iżvilupp ta’ l-industrija Ewropea tal-programmi awdjoviżivi fil-kuntest ta’ kooperazzjoni usa';

BILLI l-Partijiet Kontraenti konsegwentement jistennew li jakkwistaw benefiċċji reċiproċi mill-parteċipazzjoni ta’ l-Isvizzera fil-programm MEDIA,

QABLU KIF ĠEJ:

Artikolu 1

Suġġett

L-objettiv tal-kooperazzjoni bejn il-Komunità u l-Isvizzera stabbilita b'dan il-Ftehim huwa l-parteċipazzjoni ta' l-Isvizzera fl-azzjonijiet kollha taħt il-programm MEDIA. Sakemm mhuwiex previst mod ieħor b'dan il-Ftehim, dan għandu jseħħ b'kont meħud ta' l-objettivi, il-kriterji, il-proċeduri u l-iskadenzi stabbiliti bl-atti legali dwar il-programmi u elenkati fl-Anness I.

Artikolu 2

Kompatibbiltà ta’ l-oqfsa leġislattivi

Sabiex tkun fil-pożizzjoni li tissodisfa l-kondizzjonijiet ta’ parteċipazzjoni stabbiliti bid-Deċiżjonijiet imsemmija hawn fuq fid-data tad-dħul fis-seħħ ta’ dan il-Ftehim, l-Isvizzera ser timplimenta l-miżuri deskritti fl-Anness II, bil-ħsieb tat-tkomplija tal-qafas leġislattiv tagħha sabiex tiżgura l-livell ta’ kompatibbiltà meħtieġ ma’ l-acquis communautaire.

Artikolu 3

Eliġibbiltà

Sakemm mhuwiex previst mod ieħor f’dan il-Ftehim:

Artikolu 4

Proċeduri

1. It-termini u l-kondizzjonijiet għall-preżentazzjoni, l-evalwazzjoni u l-għażla ta’ l-applikazzjonijiet mill-istituzzjonijiet, l-organizzazzjonijiet u l-individwi mill-Isvizzera għandhom ikunu l-istess bħal dawk applikabbli għall-istituzzjonijiet, l-organizzazzjonijiet u l-individwi eliġibbli mill-Istati Membri tal-Komunità.

2. Skond id-dispożizzjonijiet rilevanti ta' l-atti legali elenkati fl-Anness I, il-Kummissjoni tal-Komunitajiet Ewropej (minn hawn ’il quddiem “il-Kummissjoni”) tista' tikkunsidra esperti Svizzeri fil-ħatra ta' esperti indipendenti sabiex jgħinuha fl-evalwazzjoni ta' proġetti.

3. Il-lingwa li għandha tintuża fil-kuntatti kollha mal-Kummissjoni, rigward il-proċess ta' applikazzjoni, il-kuntratti, ir-rapporti li għandhom jiġu ppreżentati u aspetti amministrattivi oħrajn tal-programmi, għandha tkun waħda mil-lingwi uffiċjali tal-Komunità.

Artikolu 5

Strutturi nazzjonali

1. L-Isvizzera għandha tistabbilixxi l-istrutturi u l-mekkaniżżmi xierqa fuq livell nazzjonali u għandha tadotta l-miżuri l-oħra kollha meħtieġa għall-koordinazzjoni u l-organizzazzjoni nazzjonali ta’ l-attivitajiet għall-implimentazzjoni tal-programm MEDIA skond id-dispożizzjonijiet rilevanti ta’ l-atti legali elenkati fl-Anness I. B'mod partikolari, l-Isvizzera timpenja ruħha biex tistabbilixxi MEDIA Desk f'kooperazzjoni mal-Kummissjoni.

2. L-ammont massimu ta' appoġġ finanzjarju li għandu jiġi allokat mill-programmi għall-attivitajiet tal-MEDIA Desk ma’ jistax jaqbeż 50 % tal-baġit totali għal dawk l-attivitajiet.

Artikolu 6

Dispożizzjonijiet finanzjarji

Biex tkopri l-ispejjeż li jirriżultaw mill-parteċipazzjoni tagħha fil-programm MEDIA, l-Isvizzera għandha tħallas kull sena kontribuzzjoni lill-baġit ġenerali ta' l-Unjoni Ewropea skond it-termini u l-kondizzjonijiet imniżżla fl-Anness III.

Artikolu 7

Kontroll finanzjarju

Ir-regoli dwar il-kontroll finanzjarju relatati mal-parteċipanti Svizzeri fil-programm MEDIA huma mniżżlin fl-Anness IV.

Artikolu 8

Kumitat Konġunt

1. Kumitat Konġunt huwa b'dan stabbilit.

2. Il-Kumitat Konġunt għandu jkun magħmul minn rappreżentanti tal-Komunità u rappreżentanti ta’ l-Isvizzera. Huwa għandu jaġixxi bi qbil reċiproku.

3. IL-Kumitat Konġunt għandu jkun responsabbli għall-ġestjoni u l-implimentazzjoni xierqa ta’ dan il-Ftehim.

4. Fuq talba ta’ parti jew oħra, il-Partijiet Kontraenti għandhom jiskambjaw informazzjoni u jikkonsultaw lil xulxin fi ħdan il-Kumitat Konġunt dwar l-attivitajiet koperti minn dan il-Ftehim u l-aspetti finanzjarji li huma marbutin magħhom.

5. Sabiex jiddiskuti l-implimentazzjoni xierqa ta’ dan il-Ftehim, il-Kumitat Konġunt għandu jiltaqa’ fuq talba ta’ waħda mill-Partijiet Kontraenti. Huwa għandu jadotta r-regoli ta' proċedura tiegħu u jista’ jistabbilixxi gruppi ta’ ħidma sabiex jgħinuh fil-kompiti tiegħu.

6. Il-Partijiet Kontraenti jistgħu jressqu kwalunkwe tilwim relatat ma’ l-interpretazzjoni jew l-applikazzjoni ta’ dan il-Ftehim lill-Kumitat Konġunt. Il-Kumitat Konġunt jista’ jsolvi tali tilwim u għandha tingħatalu kwalunkwe informazzjoni li tista' tkun utli għal verifika dettaljata tas-sitwazzjoni bil-ħsieb li tinstab soluzzjoni aċċettabbli. Għal dan il-għan, il-Kumitat Konġunt għandu jeżamina l-possibbiltajiet kollha biex jinżamm il-funzjonament xieraq ta’ dan il-Ftehim.

7. Il-kumitat Konġunt għandu perjodikament jeżamina l-Annessi għal dan il-Ftehim. Filwaqt li jaġixxi fuq proposta minn waħda mill-Partijiet Kontraenti, huwa jista' jiddeċiedi li jemendahom.

Artikolu 9

Monitoraġġ, evalwazzjoni u rapporti

Mingħajr preġudizzju għar-responsabbiltajiet tal-Komunità fir-rigward tal-monitoraġġ u l-evalwazzjoni tal-programm skond id-dispożizzjonijiet ta' l-atti legali li jikkonċernaw il-programmi u li huma elenkati fl-Anness I, il-parteċipazzjoni ta’ l-Isvizzera fil-programm MEDIA għandha tkun monitorata kontinwament fil-kuntest ta’ sħubija bejn il-Komunità u l-Isvizzera. Sabiex tgħin lill-Komunità fit-tħejjija ta' rapporti dwar l-esperjenza miksuba fl-applikazzjoni tal-programm, l-Isvizzera għandha tressaq kontribut lill-Kummissjoni fejn tiddeskrivi l-miżuri nazzjonali li ħadet l-Isvizzera f'dan ir-rigward. Hija għandha tipparteċipa fi kwalunkwe attivita speċifika oħra proposta mill-Komunità għal dan il-għan.

Artikolu 10

Annessi

L-Annessi għal dan il-Ftehim għandhom jifformaw parti integrali minnu.

Artikolu 11

Applikazzjoni territorjali

Dan il-Ftehim għandu japplika għat-territorji fejn huwa applikabbli t-Trattat li jistabbilixxi l-Komunità Ewropea, taħt il-kondizzjonijiet stabbiliti f'dak it-Trattat, u għat-territorju ta’ l-Isvizzera.

Artikolu 12

Tul u terminazzjoni

1. Dan il-Ftehim huwa konkluż għat-tul kollu tal-programm MEDIA.

2. Jekk il-Komunità tadotta programmi pluriennali ġodda għall-inkoraġġiment ta' l-iżvilupp, id-distribuzzjoni u l-promozzjoni ta' xogħolijiet awdjoviżivi Ewropej jew fil-qasam tat-taħriġ għall-professjonisti fl-industrija Ewropea tal-programmi awdjoviżivi, dan il-Ftehim jista’ jiġi estiż jew jiġi nnegozjat mill-ġdid taħt kondizzjonijiet maqbula b'mod reċiproku.

3. Il-Komunità jew l-Isvizzera jistgħu jitterminaw dan il-Ftehim billi jinnotifikaw id-deċiżjoni tagħhom lill-Parti l-oħra. Il-Ftehim ma jibqax japplika 12-il xahar wara d-data ta’ tali notifika. Il-proġetti u l-attivitajiet li jkunu qegħdin isiru fil-mument li jiġi mitmum għandhom jitkomplew sat-terminu tagħhom skond il-kondizzjonijiet stabbiliti f’dan il-Ftehim. Il-Partijiet Kontraenti għandhom jikkonkludu kwalunkwe konsegwenzi oħrajn ta' terminu bi qbil reċiproku.

Artikolu 13

Dħul fis-seħħ

Dan il-Ftehim għandu jidħol fis-seħħ fl-ewwel jum tat-tieni xahar wara n-notifika mill-Partijiet Kontraenti tat-tkomplija tal-proċeduri rispettivi tagħhom.

Artikolu 14

Użu ta' lingwi

1. Dan il-Ftehim għandu jitfassal f’żewġ kopji bil-lingwa Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Olandiża, Pollakka, Portugiża, Slovakka, Slovena, Spanjola, Svediża, Taljana u Ungeriża b’kull wieħed minn dawn it-testi ugwalment awtentiku.

2. Il-verżjoni bil-lingwa Maltija għandha tiġi awtentikata mill-Partijiet Kontraenti abbażi ta' skambju ta' ittri. Hija għandha wkoll tkun awtentika, bl-istess mod bħal-lingwi msemmija fil-paragrafu 1.

B'XIEHDA TA' DAN, il-Plenipotenzjarji sottoskritti hawnhekk għamlu l-firem tagħhom.

Hecho en Luxemburgo, el veintiséis de octubre de dos mil cuatro.

V Lucemburku dne dvacátého šestého října dva tisíce čtyři.

Udfærdiget i Luxembourg den seksogtyvende oktober to tusind og fire.

Geschehen zu Luxemburg am sechsundzwanzigsten Oktober zweitausendundvier.

Kahe tuhande neljanda aasta oktoobrikuu kahekümne kuuendal päeval Luxembourgis.

Έγινε στo Λουξεμβούργο, στις είκοσι έξι Οκτωβρίου δύο χιλιάδες τέσσερα.

Done at Luxembourg on the twenty-sixth day of October in the year two thousand and four.

Fait à Luxembourg, le vingt-six octobre deux mille quatre.

Fatto a Lussemburgo, addì ventisei ottobre duemilaquattro.

Luksemburgā, divi tūkstoši ceturtā gada divdesmit sestajā oktobrī.

Priimta du tūkstančiai ketvirtų metų spalio dvidešimt šeštą dieną Liuksemburge.

Kelt Luxembourgban, a kettőezer-negyedik év október havának huszonhatodik napján.

Magħmula fil-Lussemburgu fis-sitta u għoxrin jum ta' Ottubru tas-sena elfejn u erbgħa.

Gedaan te Luxemburg, de zesentwintigste oktober tweeduizendvier.

Sporządzono w Luksemburgu, dnia dwudziestego szóstego października roku dwa tysiące czwartego.

Feito no Luxemburgo, em vinte e seis de Outubro de dois mil e quatro.

V Luxemburgu dvadsiateho šiesteho októbra dvetisícštyri.

V Luxembourgu, dne šestindvajsetega oktobra leta dva tisoč štiri

Tehty Luxemburgissa kahdentenakymmenentenäkuudentena päivänä lokakuuta vuonna kaksituhattaneljä.

Som skedde i Luxemburg den tjugosjätte oktober tjugohundrafyra.

Por la Comunidad Europea Za Evropské společenství For Det Europæiske Fællesskab Für die Europäische Gemeinschaft Euroopa Ühenduse nimel Για την Ευρωπαϊκή Κοινότητα For the European Community Pour la Communauté européenne Per la Comunità europea Eiropas Kopienas vārdā Europos bendrijos vardu az Európai Közösség részéről Għall-Komunità Ewropea Voor de Europese Gemeenschap W imieniu Wspólnoty Europejskiej Pela Comunidade Europeia Za Európske spoločenstvo za Evropsko skupnost Euroopan yhteisön puolesta På Europeiska gemenskapens vägnar